John O’Mahony

John O’Mahony (12. tammikuuta 1815 (mahdollisesti) lähellä Mitchelstownia, Corkin kreivikunta, Irlanti – 6. helmikuuta 1877 New York, Yhdysvallat)John O’Mahony  Encyclopædia Britannica Online Academic Edition. Viitattu 13.4.2014. oli amerikanirlantilainen vallankumouksellinen nationalisti, joka perusti vuonna 1858 feeniläisveljeskunnan (Fenian Brotherhood) eli Irlannin itsenäisyyttä tavoitelleen militantin feeniläisliikkeen amerikkalaisen haaran. Hän oli alkujaan Irlannin menneisyydestä kiinnostunut gaelilaisen perinteen tutkija.

O’Mahony opiskeli Dublinin Trinity Collegessa ja liittyi Nuori Irlanti -liikkeeseen. Osallistuttuaan vuoden 1848 epäonnistuneeseen kapinaan hän joutui pakenemaan Ranskaan. Siellä hän tutustui ensi kerran samasta syystä Irlannista paenneeseen aatetoveriinsa James Stephensiin.Fenian History  Fenians.org. Viitattu 13.4.2014. O’Mahony oli irlantilaisemigranttien keskuudessa jo tunnettu kumousjohtaja vuonna 1853, jolloin hän siirtyi Yhdysvaltoihin. Hän asettui New Yorkiin ja perusti sinne Emmet Monument Association (EMA) -nimisen salaseuran, josta tuli feeniläisveljeskunnan edeltäjä. Organisaation nimi (”Emmetin muistomerkkiyhdistys”) viittasi kapinajohtaja Robert Emmetin sanoihin, että hänelle ei saisi pystyttää muistomerkkejä ennen kuin Irlanti olisi vapaa. EMA:n tarkoitus oli koota ja kouluttaa Yhdysvalloissa sissiarmeija, joka voitaisiin lähettää vapauttamaan Irlantia brittien vallasta, mutta suunnitelmat eivät toteutuneet.

Vuonna 1857 O’Mahony ja Irlantiin palannut Stephens aloittivat kirjeenvaihdon varojen keräämisestä, aluksi vain muistomerkin pystyttämiseksi Philip Gray -nimisen edesmenneen kapinallisen muistoksi, mutta ajatukset siirtyivät pian salaisen vallankumousorganisaation perustamiseen. Stephens lupasi perustaa järjestön Irlantiin ja O’Mahony Yhdysvaltoihin. O’Mahony lupasi myös lainata Stephensille tarvittavat varat, jotta tämä saisi toiminnan käyntiin Irlannissa. O’Mahony antoi järjestölleen nimeksi feeniläisveljeskunta fianna-nimisen myyttisen irlantilaisen soturijoukon mukaan. Hän oli törmännyt nimeen kääntäessään vuonna 1857 englanniksi John Keatingin 1640-luvulla kirjoittamaa iirinkielistä Irlannin historiaa käsitellyttä käsikirjoitusta.Nordisk familjebok (1908), s. 37–38  Runeberg.org. Viitattu 16.4.2014. Hän otti nimen käyttöön joskus vuoden 1859 keväällä. Stephensin organisaatio Irlannissa sai nimekseen Irlannin tasavaltalaisveljeskunta (Irish Republican Brotherhood).

Amerikan feeniläisten toiminta oli aluksi vaatimatonta, mutta vuoteen 1865 mennessä järjestö oli kasvanut niin suureksi ja varakkaaksi, että se saattoi toimittaa sekä raha- että aselähetyksiä Irlannin sisarorganisaatiolleen. O’Mahony tuki haluttomasti feeniläisveljeskunnan suunnitelmaa tehdä hyökkäyksiä Yhdysvaltain rajan yli brittiläiseen Kanadaan. Tarkoituksena oli vallata alueita Kanadasta pantiksi, jolla voitaisiin käydä brittien kanssa kauppaa Irlannin itsenäisyydestä. O’Mahonyn uskottavuus kärsi, kun hänen johtamansa hyökkäys Campobellon saarelle New Brunswickissa päättyi epäonnistumiseen, ja hän luopui feeniläisveljeskunnan johdosta. Hänet kuitenkin kutsuttiin vuonna 1872 takaisin sen johtoon.

O’Mahony kuoli vuonna 1877 köyhyydessä. Hänet haudattiin Irlannin Glasneviniin. Hautajaisiin osallistui yli 70 000 ihmistä.

Lähteet

Luokka:Amerikanirlantilaiset
Luokka:Vuonna 1815 syntyneet
Luokka:Vuonna 1877 kuolleet